
ŠAKIŲ RAJONO SAVIVALDYBĖS  TARYBA

SPRENDIMAS

DĖL ANTIKORUPCIJOS KOMISIJOS SUDARYMO IR JOS DARBO REGLAMENTO TVIRTINIMO
2008 m. kovo 27 d. Nr.T-60

Savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2000, Nr. 91-2832) 16 str. 2 d., ir  savivaldybės tarybos 2007 m. kovo 29 d. sprendimu Nr.T-59 patvirtintu rajono savivaldybės kovos su korupcija programos 2007-2008 m. įgyvendinimo priemonių planu,  n u s p r e n d ž i a:
      
1. Sudaryti Antikorupcinę komisiją :

             
Irena Haase

- savivaldybės tarybos narė (komisijos pirmininkė),
            
Irena Kasparaitienė
- savivaldybės administracijos Audito skyriaus vedėja,
            
Laimutė Miliūnienė
- savivaldybės administracijos Plokščių seniūnė,
            
Arvydas Šlėderis
- savivaldybės administracijos direktoriaus pavaduotojas,
           
Grina Šnirpūnienė
- rajono kaimo bendruomenių centrų pirmininkė. 

    
2. Patvirtinti Antikorupcijos komisijos darbo reglamentą (pridedama).
Meras                                                                          

     Juozas Bertašius

PATVIRTINTA

Šakių rajono savivaldybės tarybos

2008 m. kovo 27 d. sprendimu Nr. T-60

ANTIKORUPCIJOS KOMISIJOS DARBO REGLAMENTAS

I. BENDROSIOS NUOSTATOS


1.Antikorupcijos komisijos darbo reglamentas nustato nuolatinės Šakių rajono savivaldybės antikorupcijos komisijos (toliau – Komisija) tikslus, uždavinius, įgaliojimus, darbo tvarką ir kitus su Komisijos veikla susijusius klausimus.


2. Komisijos darbo reglamentas parengtas vadovaujantis Lietuvos Respublikos Seimo

Antikorupcijos komisijos įstatymu (Žin.,2001, Nr.92-3209), Lietuvos Respublikos korupcijos prevencijos įstatymu (Žin., 2002, Nr. 57-2297), Lietuvos Respublikos Vyriausybės 2004 m. gegužės 19 d. nutarimu Nr. 607 patvirtintomis Padalinių ir asmenų, valstybės ar savivaldybių įstaigose  vykdančių korupcijos prevenciją ir kontrolę, veiklos ir bendradarbiavimo taisyklėmis (Žin., 2004, Nr.83-3015), Šakių rajono savivaldybės kovos su korupcija programa ir rajono savivaldybės kovos su korupcija programos 2007-2008 m. įgyvendinimo priemonių planu, patvirtintais Šakių rajono savivaldybės tarybos 2007 m. kovo 29 d. sprendimu Nr.T-59, Šakių rajono savivaldybės tarybos veiklos reglamentu, patvirtintu Šakių rajono savivaldybės tarybos 2007 m. rugsėjo 20 d. sprendimu Nr. T-206.


3. Komisija sudaroma Šakių rajono savivaldybės tarybos kadencijos laikotarpiui.


4. Komisija savo veikloje vadovaujasi Lietuvos Respublikos įstatymais, kitais teisės aktais, Šakių rajono savivaldybės tarybos teisės aktais, taip pat šiuo darbo reglamentu.


5.Komisija koordinuoja korupcijos prevencijos politiką savivaldybėje, atsako už bendradarbiavimo su nevyriausybinėmis organizacijomis ir kitais asmenimis korupcijos prevencijos srityje skatinimą.

II. KOMISIJOS UŽDAVINIAI


6. Komisijos uždaviniai yra šie:


6.1. pagal kompetenciją įgyvendinti Šakių rajono savivaldybėje (toliau – savivaldybė)

valstybės politiką korupcijos prevencijos srityje;


6.2. užtikrinti tinkamą savivaldybės kovos su korupcija programos priežiūrą ir programos priemonių įgyvendinimo administravimą;


6.3. užtikrinti, kad savivaldybės institucijos, įstaigos, įmonės vykdytų korupcijos prevenciją reglamentuojančių teisės aktų reikalavimus.

III. KOMISIJOS FUNKCIJOS


7. Komisija, įgyvendindama savo uždavinius, vykdo šias funkcijas:


7.1. renka Komisijos posėdžiams reikalingą medžiagą;


7.2. nagrinėja korupcijos ir su ja susijusius reiškinius bei atvejus, priima sprendimus

nagrinėjamais klausimais, kontroliuoja, kaip savivaldybės institucijos, įstaigos, įmonės juos vykdo;


7.3. teikia pasiūlymus savivaldybės institucijoms dėl teisės aktų priėmimo ir tobulinimo, korupcijos, ekonominių ir finansinių nusikaltimų bei kitų teisės pažeidimų prevencijos;


7.4. teikia pasiūlymus savivaldybės merui ir savivaldybės administracijos direktoriui

organizuoti savivaldybės įstaigų, įmonių tikrinimus;


7.5. priima oficialius pranešimus ir sprendžia dėl anoniminių pranešimų priėmimo;


7.6. svarsto gautą informaciją apie korupcijos prielaidas ar atvejus;


7.7. rengia Kovos su korupcija programą ir programos įgyvendinimo priemonių planą ir teikia savivaldybės tarybai tvirtinti;


7.8. informuoja savivaldybės gyventojus apie kovos su korupcija padėtį savivaldybėje,

Komisijos veiklą.


8. Komisija atlieka kitas funkcijas, susijusias su Komisijos uždaviniais, neprieštaraujančias Lietuvos Respublikos teisės aktams.

IV. KOMISIJOS TEISĖS


9. Komisija turi teisę:


9.1. gauti iš savivaldybės administracijos struktūrinių ir struktūrinių teritorinių padalinių, savivaldybės įmonių ir įstaigų Komisijos darbui reikalingus dokumentus;


9.2. kviesti į posėdžius savivaldybės tarybos narius, savivaldybės administracijos valstybės tarnautojus ir darbuotojus, savivaldybės įmonių ir įstaigų vadovus ir darbuotojus klausimams nagrinėti;


9.3. suderinusi su savivaldybės administracijos direktoriumi, savivaldybės įstaigų, įmonių vadovais, pasitelkti valstybės tarnautojų ar kitų darbuotojų, kitų specialistų;


9.4. kreiptis į viešosios informacijos platintojus dėl keitimosi informacija antikorupcijos klausimais;

V. KOMISIJOS NARIŲ PAREIGOS


10. Komisijos nariai privalo:


10.1. kol Komisija priims sprendimus dėl nagrinėjamo klausimo, neskelbti informacijos apie tyrimo eigą, jeigu tai gali pažeisti asmens teises, pakenkti tyrimui;


10.2. saugoti gautą informaciją, jeigu ji sudaro valstybės, tarnybos, komercinę ar kitą įstatymų saugomą paslaptį.


11. Komisijos narių pareigos galioja ir pasitelktiems valstybės tarnautojams ir kitiems darbuotojams.

VI. KOMISIJOS DARBO ORGANIZAVIMAS

 
12. Komisiją sudaro 5 nariai. Komisijos personalinę sudėtį, pirmininką ir darbo reglamentą tvirtina taryba.



13. Komisijos darbą organizuoja ir jam vadovauja Komisijos pirmininkas.


14. Pagrindinė Komisijos veiklos forma yra posėdžiai.


15. Posėdžius pagal poreikį šaukia ir jiems vadovauja Komisijos pirmininkas. Komisijos sekretoriaus funkcijas atlieka Komisijos paskirtas Komisijos narys.


16. Klausimas pradedamas nagrinėti Komisijoje Šakių rajono savivaldybės tarybos (toliau– Taryba) pavedimu pagal sudarytą Komisijos darbo planą, taip pat gali būti pradėtas nagrinėti Tarybos nario ar Komisijos nario iniciatyva pagal asmenų skundus, pareigūnų pateiktą ar kitą gautą informaciją apie korupcijos prielaidas ar atvejus.


17. Komisijos posėdis laikomas teisėtu, jeigu jame dalyvauja daugiau kaip pusė jos narių.


18. Komisijos posėdžiai paprastai yra vieši. Komisijos sprendimu gali būti rengiami uždari posėdžiai, kuriuose gali dalyvauti tik Komisijos pakviesti asmenys.


19. Komisijos sprendimai priimami Komisijos posėdyje atviru balsavimu paprasta posėdyje dalyvaujančių Komisijos narių balsų dauguma ir įforminami Komisijos protokole. Jeigu balsai pasiskirsto po lygiai, lemia Komisijos pirmininko balsas.


20. Komisija gali priimti šiuos sprendimus:


20.1. perduoti medžiagą tirti teisėsaugos institucijoms;


20.2. siūlyti skirti tarnybines nuobaudas netinkamai savo pareigas einantiems savivaldybės administracijos valstybės tarnautojams ir darbuotojams, savivaldybės įstaigų ir įmonių

darbuotojams;


20.3. atkreipti savivaldybės administracijos valstybės tarnautojų ir darbuotojų, savivaldybės įstaigų bei įmonių darbuotojų dėmesį į įstatymų nesilaikymą, tarnybinės etikos bei kitus pažeidimus ir reikalauti pašalinti nurodytus trūkumus;


20.4. atsisakyti nagrinėti skundą arba nutraukti jo nagrinėjimą.


21. Komisija priima ir kitus sprendimus, reikalingus Komisijos uždaviniams spręsti ir

funkcijoms vykdyti.


22. Komisijos nariai, nesutinkantys su Komisijos sprendimu, turi teisę pareikšti atskirą

nuomonę. Ji pridedama prie sprendimo.


23. Posėdžio protokolą pasirašo Komisijos pirmininkas ir sekretorius.


24. Komisijos parengtus siunčiamuosius dokumentus pasirašo Komisijos pirmininkas.


25. Komisijos pirmininkas kasmet iki kovo 1 d. teikia savivaldybės tarybai Komisijos

veiklos ataskaitą.


26. Informaciją apie Komisijos veiklą, sprendimus žiniasklaidai teikia Komisijos pirmininkas arba jo įgaliotas Komisijos narys.

VII. KOMISIJOS ATSAKOMYBĖ ATSKAITOMYBĖ


27. Už Komisijos darbo organizavimą atsako Komisijos pirmininkas.


28. Už komisijos dokumentų registravimą, komisijos posėdžių protokolų įforminimą,

sprendimų išsiuntimą suinteresuotiems asmenims atsako Komisijos sekretorius.


29. Už sprendimų objektyvumą ir teisingumą, konfidencialios informacijos apie asmenis paskleidimą atsako Komisijos pirmininkas, Komisijos nariai Lietuvos Respublikos įstatymų nustatyta tvarka.

________________________

